Roberta Metsola, az Európai Parlament elnöke felszólalása az Európai Tanács 
2022. március 24-i hivatalos brüsszeli ülésén 


Ez a mi pillanatunk. Metsola elnök asszony az uniós vezetőkhöz 


Kedves Charles, kedves Ursula, kedves Emmanuel, kedves barátaim! 


Ukrajna inváziója mindannyiunk számára mindent megváltoztatott. Mindent, 
amit eddig világszerte védelmeztünk és támogattunk az életmódunkkal 
kapcsolatban. Európai értékeink forognak kockán. Európának fel kell nőnie a 
helyzethez, ha azt akarjuk, hogy ne változzon meg minden a következő 


generáció számára is. Ez a mi pillanatunk. 


Büszke vagyok arra, ahogy Európa reagált és példát mutatott — mind az 
Ukrajnának nyújtott támogatás, mind a Kreml felelősségre vonása tekintetében. 
Büszke vagyok az általunk létrehozott globális szövetségre. A világ szabályokon 
alapuló rendje továbbra is erős — Putyin elszámította magát nem csupán Ukrajna 
bátorságát és ellenállását, hanem a demokratikus rendszer erejét tekintve is. 
Alapvető félreértésben volt, amikor vitáinkat a gyengeség jeleként érzékelte, és 


ez most minden eddiginél többe fog kerülni neki. 


Ukrajna most minden eddiginél inkább az Európai Uniót tekinti céljának, amire 
őszinte választ kell adjunk, de a reményt is fel kell csillantanunk, amelyre égető 
szüksége van. Természetesen minden országnak végig kell járnia a saját útját, 
ami nehéz lehet, de Ukrajna európai jövője nem lehet kétséges. És a Nyugat- 


Balkánnal szemben is egyértelműek kell legyünk. 


Oroszország Bosznia-Hercegovinával szembeni közelmúltbeli fenyegetései nem 
hagynak kétséget afelől, hogy Putyin készen áll arra, hogy a Nyugat-Balkánon is 


folytassa romboló kampányát. 


Több millió ember menekült el Ukrajnából. Több millióan kényszerültek 
lakóhelyük elhagyására, akik valószínűleg mind Európa felé tartanak. Készen kell 
állnunk, de ami még fontosabb, elszántnak kell lennünk, hogy mindent 
megtegyünk annak érdekében, hogy a határainkhoz érkezők számára 
biztosíthassuk a félelem nélküli jövőt. Vezető szerepet kell vállalnunk ebben az 
erőfeszítésben. Európaiságunk kézzelfogható jelenként Európának nyitott 
szívvel és nyitott otthonokkal kell várnia a menekülteket, együttérzést és 


egyúttal erőt is mutatva. 


Továbbra is ébernek kell maradnunk. Túl sok kiszolgáltatott embert — főként 
nőket és gyermekeket - fenyeget a kizsákmányolás vagy valami még rosszabb 
veszélye, ezért gondoskodnunk kell arról, hogy rendelkezésre álljanak azok a jogi 
eszközök, amelyek lehetővé teszik számunkra a határainkra érkezők 
azonosítását. 

Ez azt jelenti, hogy újabb erőfeszítéseket kell tennünk a megfelelő jogszabályok 
elfogadása érdekében. Megtalálhatjuk a megoldásokat — minden Önökkel 
folytatott megbeszélésem során láttam az elszántságot, és úgy gondolom, 
mindannyian megértettük, hogy a világ megváltozott, és ezért nekünk is meg 
kell változnunk. A következő hónapok döntő fontosságúak, és az Európai 
Parlamentben konstruktív és pragmatikus partnerük lesz. Az átmeneti 
védelemről szóló irányelv aktiválása jó volt, de tudjuk, hogy ez nem lesz 


elegendő. 


Hangsúlyozni kívánom, hogy az Európai Parlamentnek ugyanazok a céljai, és 


megoldást kíván találni az előttünk álló közös kihívásokra. 


Most lehetőségünk van arra, hogy gyakorlatias és működőképes megoldásokat 
találjunk a túl hosszú ideje elakadt menekültügyi és migrációs kérdésekre. Itt az 
ideje, hogy megerősítsük egységünket, mielőtt egy lehetetlen helyzetbe 
kerülünk, és ismét bocsánatot kellene kérnünk polgárainktól, amiért nem tudtuk 


kezelni a helyzetet. 


Ugyanez igaz a jogállamiságra is. Megtalálhatjuk a követendő utat. A mi európai 
utunk — amelynek Ukrajna is részese kíván lenni — a jogállamiság, az igazság és 
az esélyegyenlőség elszánt védelméről szól. Nem szabad elfelednünk, hogy 
Ukrajna miért akar olyannyira csatlakozni Uniónkhoz. Az általunk vallott közös 


értékek miatt érdemes küzdeni ezért a projektért. 


A biztonságról: Putyin rendkívüli mértékben felgyorsította ezt a vitát. 
Gondolkodásmódunk alapjaiban változott meg. Veszélyben vagyunk, ezért 
össze kell zárnunk. Növelni kell nemzeti védelmi hozzájárulásainkat, és 
hatékonyabban kell használnunk közös uniós költségvetésünket. Nézzük meg, 
hogy hol maradnak el nem költött pénzeszközök, és fordítsuk azokat azokra az 


ügyekre, ahol a legnagyobb szükségünk van forrásokra. 


Nem beszélhetünk a biztonságról anélkül, hogy az élelmezésbiztonságról is ne 
szólnánk. Előre fel kell készülnünk a küszöbön álló következő válságra, és olyan 
megoldásokat kell találnunk, amelyek megvédik ellátási láncainkat, 


mezőgazdasági termelőinket és polgárainkat. 


Az energiáról: Hangsúlyozni szeretném annak fontosságát, hogy az ukrán és 
moldovai villamosenergia-hálózatot összehangoltuk a miénkkel, ami egy 
kézzelfogható eredmény. Ez az érintettek rendkívüli erőfeszítéseinek 
köszönhetően valósult meg, akik felnőttek a kihíváshoz. Elismerést érdemel a 
szomszédos tagállamok által annak biztosítása érdekében tanúsított folyamatos 
támogatás is, hogy az Ukrajna gázszükségletének egyharmadát kitevő 


gázmennyiség immár nyugat felől áramoljon Ukrajnába. 


Ugyanakkor az energiaárak  Unió-szerte emelkednek, és szeretném 
támogatásomról biztosítani az összehangolt megközelítéseket szorgalmazó, 


Önök által előterjesztett kezdeményezéseket. 


Az Európai Parlament üdvözli továbbá a Bizottság arra irányuló új javaslatát, 
hogy közös közbeszerzési mechanizmusok, kötelező stratégiai készletek és 
további szolidaritási intézkedések bevezetése révén az EU gázkészleteit a 
következő tél előtt a kapacitás 80%-áig feltöltsék. A tagállamoknak és a 
Bizottságnak tudniuk kell, hogy a Parlament felkészült arra, hogy a jelenlegi 


helyzet által megkívánt sürgősséggel foglalkozzon a javaslattal. Mi készen állunk. 


Sürgősen tennünk kell annak érdekében, hogy Oroszországon kívülről 
diverzifikáljuk energiaforrásainkat. Hosszú távú célunk a Kremltől teljesen 
független gázellátás kell legyen. Tudjuk, hogy ez nem történhet meg egyik 


napról a másikra, de ez az egyetlen hosszú távú megoldás. 


p 


Az „Irány az 55%!” kezdeményezéshez hasonlóan most gyorsabban kell 
haladnunk, hiszen biztonságunkról, függetlenségünkről és éghajlatunkról van 


szó. 


Végezetül engedjék meg, hogy röviden szót ejtsek arról, hogy támogatni kell 
Ukrajna újjáépítését. Ezen a téren is vezető szerepet tölthet be Uniónk, 
hasonlóan ahhoz, ahogy létrehoztunk egy különleges szolidaritási alapot Ukrajna 
számára. Görögországnak és Olaszországnak a mariupoli színházak és kórházak 
újjáépítésére tett ígéretei nemcsak kézzelfogható eredményekkel járnak, hanem 


reményt is adnak. 


Ukrajnának reményre van szüksége a fennmaradáshoz. Az Európába vetett 


hitre. Hitre abban, hogy vissza lehet fordítani Putyin háborús gépezetét. 


Köszönöm a figyelmet! 


